KOMISIJOS REGLAMENTAS (EB) Nr. 1745/2006
2006 m. lapkričio 24 d.
iš dalies keičiantis Reglamentą Nr. 936/97, įvedantį aukštos kokybės šviežios, atšaldytos ir sušaldytos jautienos bei sušaldytos buivolienos tarifines kvotas, ir numatantis jų administravimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1), ypač į jo 32 straipsnio 1 dalies pirmą pastraipą,
kadangi:
(1)
Komisijos reglamente (EB) Nr. 936/97 (2) numatytas aukštos kokybės jautienos kvotų skyrimas ir daugiametis jų administravimas.
(2)
Leidimas naudotis šiomis kvotomis yra suteikiamas atsižvelgiant į Reglamente (EB) Nr. 936/97 nurodytas sąlygas. Minėto reglamento 2 straipsnio a, c ir d punktuose pirmiausia pateikiamos iš Argentinos, Urugvajaus ir Brazilijos importuojamos aukštos kokybės jautienos apibrėžtys. Siekiant laikytis įmanomų patikrinti ir kontroliuoti kriterijų, šios apibrėžtys, įsigaliojus 2006 m. spalio 12 d. Tarybos reglamentui (EB) Nr. 1532/2006 dėl tam tikrų aukštos kokybės jautienos importo kvotų sąlygų (3), turi būti iš dalies pakeistos ir atitinkamai apimti šio reglamento įsigaliojimo dieną kiekvienos iš tų šalių kompetentingų institucijų nustatytas oficialias kategorijas.
(3)
Taip pat reikėtų patikslinti, kad importuojant Reglamento (EB) Nr. 936/97 2 straipsnio a, c ir d punktuose nurodytą aukštos kokybės jautieną, reikėtų taikyti Europos Parlamento ir Tarybos reglamento (EB) Nr. 1760/2000, nustatančio galvijų identifikavimo bei registravimo sistemą, reglamentuojančio jautienos bei jos produktų ženklinimą (4), 13 straipsnio nuostatas.
(4)
Todėl Reglamentą (EB) Nr. 936/97 reikėtų atitinkamai iš dalies pakeisti.
(5)
Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 936/97 2 straipsnis iš dalies keičiamas taip:
1)
a punktas keičiamas tokiu tekstu:
„a)
28 000 tonų mėsos be kaulų, kuriai taikomi KN kodai 0201 30 00 ir 0206 10 95, ir kuri atitinka tokį apibrėžimą:
„Rinktiniai, nuo nujunkymo tik ganyklose ganytų jaučių, kastruotų jautukų arba telyčių skerdenos gabalai. Pagal Argentinos Žemės ūkio, gyvulininkystės, žuvininkystės ir maisto sekretoriato (Secretaría de Agricultura, Ganadería, Pesca y Alimentos - SAGPyA) oficialią jautienos klasifikaciją jaučių skerdenos klasifikuojamos į „JJ“, „J“, „U“ arba „U2“ kategorijas, kastruotų jautukų ir telyčių skerdenos klasifikuojamos į „AA“, „A“ arba „B“ kategorijas.“.
Gabalai ženklinami pagal Europos Parlamento ir Tarybos reglamento (EB) Nr. 1760/2000 (5) 13 straipsnio reikalavimus.
Etiketėje pateiktoje informacijoje gali būti papildoma nuoroda „aukštos kokybės jautiena“.
2)
c ir d punktai keičiami tokiu tekstu:
„c)
6 300 tonų mėsos be kaulų, kuriai taikomi KN kodai 0201 30 00, 0202 30 90, 0206 10 95 ir 0206 29 91, ir kuri atitinka tokį apibrėžimą:
„Rinktiniai gabalai iš jaučių „novillo“ arba telyčių „vaquillona“ skerdenų, kaip apibrėžta Urugvajaus mėsos nacionalinio instituto (Instituto Nacional de Carnes - INAC) sukurtame oficialiame jautienos mėsos skerdenų klasifikatoriuje. „Aukštos kokybės jautienos“ reikalavimus gali atitikti nuo pat nujunkymo tik ganyklose ganytų galvijų skerdenos. Skerdenos klasifikuojamos į „I“, „N“ arba „A“ kategorijas, pagal anksčiau nurodytą klasifikaciją riebalinio sluoksnio klasės gali būti „1“, „2“ arba „3“.“.
Gabalai ženklinami pagal Reglamento (EB) Nr. 1760/2000 13 straipsnį.
Etiketėje pateiktoje informacijoje gali būti papildoma nuoroda „aukštos kokybės jautiena“;
d)
5 000 tonų mėsos be kaulų, kuriai taikomi KN kodai 0201 30 00, 0202 30 90, 0206 10 95 ir 0206 29 91, ir kuri atitinka tokius apibrėžimus:
„Rinktiniai, nuo nujunkymo tik ganyklose ganytų kastruotų jautukų arba telyčių skerdenų gabalai. Pagal Brazilijos Žemės ūkio, gyvulininkystės ir tiekimo ministerijos (Ministério da Agricultura, Pecuária e Abastecimento) nustatytą oficialią jautienos skerdenų klasifikaciją, skerdenos turi būti klasifikuojamos į „B“ kategoriją ir „2“ arba „3“ riebalinio sluoksnio klasę.“.
Gabalai ženklinami pagal Reglamento (EB) Nr. 1760/2000 13 straipsnį.
Etiketėje pateiktoje informacijoje gali būti papildoma nuoroda „aukštos kokybės jautiena“.“.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas jautienai, kuriai autentiškumo sertifikatas buvo išduotas 2007 m. sausio 1 d. arba vėliau.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2006 m. lapkričio 24 d.